google/wiki40b huggingface dataset:
Luca Badoer

Tidlig karriere

Før han begynte med Formel 1, fulgte han den tradisjonelle ruten med å kjøre go-cart, der han ble italiensk mester. Han slo Alex Zanardi i den siste runden av Formel 3 mesterskapet i 1990. Året etter vant han fire race på rad, men ble diskvalifisert etter misforhold med hans dekk. I 1992 fikk han kjøre Formel 300 mesterskapet for Crypton Engineering, og endte som vinner.

Scuderia Italia/Minardi

Han debuterte i Formel 1 i 1993, men ble plaget av Scuderia Italia sine dårlige Lola chassis, som, trass i Ferrari-motorer, var de langsomste bilene i mesterskapet i forbindelse med kvalifisering. Han slo jevnlig sin lagkamerat Michele Alboreto, men fikk ikke bli med videre da Scuderia Italia slo seg sammen med Minardi før 1994-sesongen.
Han fortsatte som testsjåfør, og tok over i 1995 da Alboreto sluttet. I det fattige laget ble hans beste resultater åttendeplasser i Canada og Ungarn, samt en niendeplass i Japan.

Forti Corse

I sesongen_1996 skiftet han til Forti Corse, der han kun klarte å kvalifisere seg for seks av ti løp som laget var med it. Laget ble lagt ned etter Storbritannias Grand Prix det året.

Minardi

Han returnerte til Formel 1 i 1999 hos sitt gamle Minardi-lag. I juli den sesongen, brakk Ferraris hovedsjåfør Michael Schumacher beinet i en ulykke under Storbritannias Grand Prix det året på Silverstone. Som Ferraris testsjåfør, forventet Badoer å få kjøre Ferrarien under Schumachers fravær, men laget bestemte seg for å sette inn Mika Salo i stedet, noe som utløste kritikk fra tidligere Ferrari-sjåfør Jean Alesi.
Badoer holder den tvilsomme rekorden av å være den sjåføren som har fullført flest Grands Prix (48) uten å få et eneste poeng. Han oppnådde det nesten i Europas Grand Prix da et sterkt løp førte Badoer helt opp på en fjerdeplass med bare 13 runder igjen, da girboksen til Minardien gikk i stykker, og fjernsynskameraer viste Badoer gråtende ved siden av sin ødelagte Minardi.

Ferrari

Da han ikke klarte å få seg plass som sjåfør etter 1999, ble Badoer en fast test-sjåfør for Ferrari. Han har kjørt tusenvis av kilometere på banene Mugello og Fiorano hvert år, og er trolig den italieneren som har kjørt flest kilometer i en Ferrari F1.
Under åpningsseremonien til Vinter-OL 2006 i Torino, Italia, demonstrerte Badoer et av lagets 2005-biler i sentrum av stadion, der han ruset motoren, og kjørte flere sirkler, noe som skapte store skyer med dekkrøyk, og etterlot et stort svart merke på den hvite plattformen. Hendelsen ble sett av millioner av fjernsynsseere over hele verden.
Den 11. august 2009 ble det bekreftet at han vil returnere til Formel 1 etter neste 10 år, for å erstatte den skadde Felipe Massa i Europas Grand Prix i Valencia. Han vil erstatte Massa, da en skade forhindret førstevalget som erstatter, Michael Schumacher fra å kjøre.
I kvalifiseringen til Europas Grand Prix endte han helt bakerst i startgriden på en 20.-plass, og fullførte løpet på 17. etter en snurring og en drive-through straff for å ha krysset linjen på vei ut etter det første depotstoppet sitt.
Frank Bridge

Biografi

Bridge ble født i Brighton i England, og studerte ved Royal College of Music i London fra 1899 til 1903 med bl.a. Charles Villiers Stanford som lærer. Før han for alvor viet seg til å komponere både spilte han bratsj, og dirigerte. Han kom fra arbeiderklassen, og i motsetning til kolleger som Arnold Bax og Ralph Vaughan Williams, måtte han tjene til livets opphold gjennom sitt arbeid. Komposisjon som trygg heltidsgeskjeftigelse ble det først da han mottok økonomiske midler fra millionæren Elizabeth Sprague Coolidge fra og med 1922. I sin samtid ble ikke alltid Bridge anerkjent på samme måte som ettertiden har gjort, og mye av sin berømmelse oppnådde han faktisk gjennom sin velkjente elev Benjamin Britten, som hadde svært stor respekt for sin lærer, og som i 1937 skrev verket Variations on a Theme of Frank Bridge, som bygger på et tema fra Bridges Three Idylls for String Quartet (1906). Første verdenskrig gikk følelsesmessig svært hardt inn på Frank Bridge, og da andre verdenskrig var på sitt mørkeste, i 1941, døde han i Eastbourne i England.

Musikk

Bridges komponerte i sine tidlige verk i en senromantisk stil, og disse verkene var de første som vant berømmelse. Et eksempel er orkesterverket The Sea (1911). Senere utviklet han sin stil, gjennom innflytelse fra Den andre wienerskolen, og komponister som Maurice Ravel og Aleksandr Skrjabin. Særlig stykker som den tredje (1926) og fjerde (1937) strykekvartetten er harmonisk svært avanserte og distinkte, men hans musikk mangler likevel aldri en tydelig lyrisk åre. En av hans mest karakteristiske harmonier er Bridge-akkorden, for eksempel c-moll og D-dur klingende samtidig, noe sam kan høres svært tydelig i pianosonaten (1922–25). Blant mye framførte verk finner vi fiolinstykket «Moto perpetuo» (1900, rev. 1911), «Adagio in E» for orgel, «Rosemary» for piano og cellosonaten i d-moll (1913–17).
Kabinet-De Geer II

Note

Denne regjeringen var den første som sosialdemokratene (SDAP) deltok i. Til da hadde de blitt utestengt fra deltagelse i regjeringen av de andre partiene.
Hakadal

Hakadal (kalles Hakadalen) er et sogn i Nittedal i Akershus, med Hakadal kirke som soknekirke. Sognet grenser i sør til sognet Nittedal, i øst til Gjerdrum i Gjerdrum og Holter i Nannestad, i nord til Nannestad i Nannestad og Harestua i Lunner og i vest til Vestre Aker i Oslo. Navnet Hakadal kommer ifølge Harald Hårfagres saga fra en som het Hake. Han var sønn til en norsk småkonge og skal ha falt i kamp mot Harald i dalen som senere skulle til å bære navnet hans. Om dette er riktig eller ikke er vanskelig å vite, men Oluf Rygh er enig i at dalen nok er oppkalt etter en som het Hake (Haki). Navnet ble tidligere blant annet skrevet Hakedal.
Hakadal har (ifølge SSB 2008) tettstedene: Åneby (1 354 innbyggere), Grønvoll (1 519 innbyggere) og Løvstad (1 572 innbyggere). Åneby, Varingskollen og Hakadal er alle stoppesteder på Gjøvikbanen. Varingskollen har forøvrig også et av Oslo-områdets største alpinanlegg, med fem nedfarter og tre heiser. Største høydeforskjell er 315 meter.
Nord i Hakadal ligger garden Ås med golfbane (Hakadal golfklubb). Dette er en 18-hulls bane åpnet i 2004. Ås er òg et populært utfartssted vinterstid, hvor man kan kjøre til Hakkim og gå skiturer i Romeriksåsene. Det er også mange som bruker Hakadal som startpunkt for løyper gjennom Nordmarka; fra Hakadal stasjon er det ca. 18 km til Kikutstua.
På vestsida av dalen, nord i Hakadal, finner vi Hakadals verk, med mange av husene etter Norges eldste jernverk. Driften der startet ca. 1550.
Gjennom Hakadal renner også Hakadalselva, som blir til Nitelva etter Strøm bru.
I Hakadal er det ungdomsskole (Hakadal ungdomsskole eller HUS) og to barneskoler (Kirkeby og Hagen). 
Videre er det en gullsmed som ligger på Åneby, to matvareforretninger (Kiwi og Meny) og et  gatekjøkken (Åneby Pizza og Grill, før dette Lasse og Lenes).
Frank Adcock

Tidlig liv og utdanning

Adcock ble født i Desford i Leicester i Leicestershire den 15 april 1886. Han var sønn av Thomas Draper Adcock, leder av Desford Industrial School, og Mary Esther Adcock (født Coltman). Han ble utdannet ved Wyggeston School, en grammar school i Leicester. Han fortsatte med å studere oldtidshistorie ved King's College, University of Cambridge.

Akademisk karriere

I 1911 ble Adcock valgt som en stipendiat og foreleser ved King's College, Cambridge. Han var leder av fakultetet for oldtidshistorie ved Universitetet i Cambridge fra 1925 til 1951, da han pensjonerte seg. Sammen med J. B. Bury og S. A. Cook redigerte han Cambridge Ancient History, som ble utgitt fra 1923 til 1939. Han skrev også ti kapitler av det verket.
Adcock var president i Society for the Promotion of Roman Studier fra 1929 til 1931. Han var også president for Classical Association fra 1947 til 1948.

Militærtjeneste

Mellom 1915 og 1919, under den første verdenskrig, arbeidet Adcock for etterretningsdivisjonen i Royal Navy. Han fungerte også som  orlogskaptein i Royal Navy frivillige reserve fra 1917 til 1919. Hans viktigste rolle var som oversetter av koder og krypteringsnøkler, og som sådan var han stasjonert i Room 40 av Admiralitetet.
Han arbeidet i Bletchley Park fra 1939 til 1943.

Utmerkelser

I 1918 ble Adcock utnevnt til Offiser av Order of the British Empire (OBE) for tjenester i forbindelse med Krigen'. Han ble valgt som et Fellow av British Academy (FBA) i 1936. Ved Nyttårsutmerkelsene i 1954 ble det annonsert at han skulle bli gjort til Knight Bachelor. Den 16. februar 1954 ble han slått til ridder av Dronning Elizabeth, dronningmoren, på Buckingham Palace.

Senere i livet

Den 22. februar 1968 døde Adcock ved King's College, Cambridge.
Aldeia de Santa Margarida

Aldeia de Santa Margarida er et freguesia (sogn) i kommunen Idanha-a-Nova i det portugisiske distriktet Castelo Branco. Tidlig i mai 2010 ble det arrangert en større blomsterfestival i freguesiet.
Al-Khobar-2 kraftverk

Al-Khobar kraftverk nr 2 er et varmekraftverk i det østlige Saudi-Arabia. Det har en installert produksjonskapasitet på 750 MW fordelt på 5 x 150 MW blokker. Operatør er Saline Water Conversion Corp. 
Brenselkilden er råolje og naturgass. Anlegget ble installert 1984. Teknologien er levert av Siemens.  Dette er også et desalineringsanlegg som omgjør inntil 220 millioner liter sjøvann til ferskvann per dag.
The Best of Michael Jackson

The Best of Michael Jackson er det første samlealbumet til Michael Jackson, utgitt i 1975.
Jasen-klasse ubåt

Jasen-klasse ubåt (russisk Проект 885 "Ясень", 'ask), NATO-kallenamn Severodvinsk-klasse og ofte feilaktig kalt  Graney-klassen, er en atomdrevet angrepsubåt eller multi-rolle ubåt. Ubåten er bestykket med inntil 40 Kalibr-missiler og 10 torpedorør med inntil 30 torpedoer. Minst syv, kanskje inntil tolv slike ubåter skal bygges etter planen.
Karbontrioksid

Karbontrioksid er et ustabilt oksid av karbon. Det er en fargeløs, giftig gass som ikke opptrer naturlig. Det kan blant annet fremstilles ved at man blåser ozon på tørris (som er frossen CO₂), og det kan også oppstå i kjemiske reaksjoner mellom karbonmonoksid (CO) og molekulært oksygen (O₂).
Stongasundet bru

Stongasundet bru er ei 173 meter lang betongbjelkebru på fylkesvei 547 i Flora kommune. Brua har 4 spenn og krysser Stongasundet mellom Stavøya og fastlandet. Byggingen begynte i 1987, og brua ble offisielt åpnet 3. november 1990.
San Luis (Batangas)

San Luis (Bayan ng  San Luis) er en kommune i Filippinene. Kommunen ligger på øya Luzon og tilhører provinsen Batangas. Folkemengden er på 30 701 innbyggere.
Chedraui

Chedraui (BMV: CHEDRAUI) er en meksikansk detaljistkjede. Den blei grunnlagt i 1927 i Xalapa i Veracruz av Lázaro Chedraui. Den eies fremdeles av Chedraui-familien, og har hovedkontor i Xalapa.
Kjeden er blant Mexicos største. Den har rundt 23 000 ansatte. I 2005 kjøpte den opp 29 butikker Carrefour-butikker.
Chedraui har butikker i 13 delstater i det østlige og sørlige Mexico, samt i de sørøstlige delstatene i USA, under navnet El Super.
Kamensk-Uralskij

Kamensk-Uralskij (russisk: Ка́менск-Ура́льский) er en by i Sverdlovsk oblast i Russland. Byen ligger ved elva Iset (i Obs nedbørfelt), 130 km øst for Jekaterinburg. Innbyggertall: 186 153 (folketelling 2002), 208 400 (folketelling 1989).

Historie

Kamensky Zavod ble grunnlagt på slutten av 1600-tallet som en bosetning ved en støpejernsfabrikk. I to århundre var fabrikken kjent for sine fremragende kanoner. Kamensk fikk bystatus i 1935, og endret navn til Kamensk-Uralskij i 1940.

Næringsliv

Den mest utviklede industrien i Kamensk-Uralskij er metallurgisk produksjon, som opptar 69% av byens totale industriproduksjon.
Jean Titelouze

Liv og virke

Titelouze fikk organistopplæring i hjembyen og i Douai. Han ble presteviet i 1585 og arbeidet først som organist i Saint-Omer-katedralen. Senere samme år flyttet han til Rouen og i 1588 ble han François Josselines etterfølger som organist ved katedralen i Rouen. Han var også orgelkonsulent og bisto under installasjoner og reparasjoner av orgler i flere byer. I 1610 ble han forfremmet til kannik.
Han var dessuten en kjent improvisator og musikkteoretiker. En av Titelouze venner var Marin Mersenne, en betydelig fransk musikkteoretiker, matematiker, filosof og teolog. Titelouze gav Mersenne råd i forbindelse med utarbeidelsen av L'Harmonie Universelle, publisert fra 1634 til 1637.
Samlingen Hymnes de l'Eglise er Titelouzes mest kjente verk. Han var den første som skrev spesielt for orgel, og siden han var med å starte spesialiseringen mellom orgelmusikk og musikk for andre klaviaturinstrumenter, regnes han som grunnlegger av den franske orgelmusikken. Selv om hans strenge polyfone stil snart ble umoderne, fortsatte påvirkningen fra ham en god stund etter hans død, eksempelvis skrev Nicolas Gigault en fuge han påførte à la maniere de Titelouze (dvs «i Titelouze-stil») i samlingen Livre de musique pour l'orgue (1685). Marcel Dupré skrev orgelverket Le Tombeau de Titelouze, op. 38 (1942).
Navnet «Titelouze» kommer sannsynligvis fra de Toulouse.
Reitstøa

Reitstøa er et mindre tettsted i tidligere Singsås kommune, i nåværende Midtre Gauldal kommune.
Reitstøa ligger helt sør i Midtre Gauldal, nær grensa til Holtålen.
Elva Gaula renner gjennom stedet, og er lakseførende her. Her går også Rørosbanen og fylkesvei 30.
Tidligere hadde Reitstøa stasjon togstopp, og butikk Reitstøa Samvirkelag, sagbruk, skole, samfunnshus, poststed, telefon og internett på Reitstøa.
Chanson (band)

Chanson var ei studiobasert discogruppe som eksisterte på slutten av 1970-årene. Gruppa besto av James Jamerson Jr. (sønn av James Jamerson) og David Williams. Gruppa tok navnet sitt fra det franske ordet for sang. De var en såkalt «one-hit wonder», altså ei gruppe som ikke har hatt suksess med stort mer enn én sang. Chanson nådde 21.-plass på Billboard Hot 100 i 1979 med «Don't Hold Back» på plateselskapet Ariola Records.
Isaiah Berlin

Biografi

Berlin ble født i Latvias hovedstad Riga i 1909. Seks år gammel flyttet han til Petrograd i Russland, der han ble vitne til revolusjonen og statskuppet i 1917. I 1921 tok hans familie til Storbritannia, og han ble der undervist ved St. Paul’s School i London, og senere ved Corpus Christi College i Oxford. I 1932, 23 år gammel, ble Berlin valgt til en stilling ved All Souls College i Oxford. Han oversatte verker av Ivan Turgenev fra russisk til engelsk, og under krigen arbeidet han for Den britiske tjenesten for diplomati. Fra 1957 til 1967 var han Chichele-professor i sosial og politisk teori ved Universitetet i Oxford. Han var president for The Aristotelian Society fra 1963 til 1964. I 1966 spilte han en avgjørende rolle i å grunnlegge Wolfson College i Oxford, og ble universitetets første president. I 1946 ble Berlin utnevnt kommandør (CBE) innen Den britiske imperieorden, for senere å bli slått ridder i 1957, og utnevnt til Order of merit i 1971. Han var president for The British Academy fra 1974 til 1978. Han mottok også The Jerusalem Prize i 1979 for arbeid relatert til individuell frihet.
Audition (The Fools Who Dream)

«Audition (The Fools Who Dream)» er en låt fra filmmusikalen La La Land (2016). Melodien ble komponert av Justin Hurwitz, mens Benj Pasek og Justin Paul skrev sangteksten. Låten ble fremført av Emma Stone i filmen. Hurwitz, Pasek og Paul ble nominert til Oscar for beste sang for «Audition (The Fools Who Dream)» under den 89. Oscar-utdelingen. De ble også nominert til en Critics' Choice Movie Award for sangen.

Komposisjon

Komponisten Justin Hurwitz diskuterte låten i et intervju med Variety. Han mente at det var favorittlåten hans fra filmen og at det «kom fra et veldig rent sted». I motsetning til de andre sangene hørte han ikke på andre låter for å bli inspirert, og det resulterte i en låt «komponert fra et emosjonelt ståsted».
Copenhagen Air Taxi

Copenhagen Air Taxi A/S er et dansk flyselskap med base i Roskilde. Flyselskapet driver ruteflygning, charterflygning (taxi-fly) og også en flyskole. Selskapet foretar også flyfotografering og flyr med reklamebannere. Selskapet selger og leier også ut fly. Flyselskapet eier flyplassen på Anholt.
Copenhagen Air Taxi har ruteflygning mellom Roskilde, Anholt og Læsø. Selskapet flyr flere ulike rundturer med Roskilde som utgangspunkt. Selskapets flyskole er Skolen for Sivil Pilot Uddannelse. Skolen tilbyr trafikkflyger- og privatflygerutdannelse.
Flyselskapet ble etablert i 1961. Til ruteflygning bruker selskapet fly av typene Partenavia P 68 og Britten Norman Islander BN-2B. Til skoleflygning og annet brukes også fly av typene TB 9 Tampico, TB 10 Tobago, TB 20 Trinidad, Cessna 172 og Piper Seneca II CA 34.
Riksmarsk (Danmark)

Marsk eller riksmarsk (fra 1536) var tittelen for riket Danmarks øverste hærfører fra begynnelsen av 1200-tallet til innføringen av eneveldet i 1660. Det var det tredjeviktigste embete etter rikshovmesteren og kansleren. Han ble utnevnt av kongen og skulle være en innfødt adelig.  I perioder valgte kongen å la embetet stå ubesatt for selv å være øverste leder i krig. Fra 1380/81 til 1440-årene var embetet derfor ubesatt.
Fra starten var marsken en av kongens embetsmenn og Marsk Stig kalte seg også «kongens marsk», Regis Danorum Marscalcus, kort før han i 1287 ved danehoffet i Nyborg ble anklaget og dømt for mordet på Erik Klipping. I løpet av 1400-tallet ble marsken rikets marsk snarere enn kongens, endelig signalisert ved skiftet til tittelen «rikets marsk», Marscalcus Regni i 1536.
De siste riksmarskene i Danmark var Anders Bille, som døde i svensk fangenskap i 1657 kort tid før innføringen av eneveldet i 1660 og Joachim Gersdorff som innehadde embetet i kort tid fra 1660 til sin død i 1661.

Betydning

Marsk (og marskalk) kommer av tysk marschalk, stallmester, rytterianfører, fra eldre germansk marha, hest, og skalk, tjener; altså opprinnelig en stalldreng. Betegnelsen kjennes fra 700-tallet i Lex Alamannorum. 
I kongens hird har marsk(alk)en vært den ansvarlige for oppsynet med kongens hester og embetet er en avløser for embetet som staller. Kong Valdemars jordebok fra 1231 nevner i tillegg til marsken (marscalcus) også en 
undermarsk og det kan muligens bety at marsk-embetet på denne tiden har blitt løsrevet fra arbeidet med stallene, som så er overlatt til en undermarsk, muligens identisk med en såkalt formarsk.
Marskens oppgaver har ikke alltid vært klart avgrenset og de har sikkert også i noen grad vært avhengige av innehaverens status og innflytelse. I tillegg til å være kongens hærs øverste leder synes han i løpet av 1300-tallet også å ha hatt varierende andel i den dømmende myndighet og i finansforvaltningen.
Riksmarskalk eller riksmarsk ble senere en militær tittel for en marskalk over et land og benyttes bl.a. i Sverige, Tyskland, Frankrike og Storbritannia som den høyeste militære grad. I Norge kjenner man ikke embetet.
Sosialistpartiet (Storbritannia)

Sosialistpartiet (The Co-operative Party) er et politisk parti i Storbritannia som springer ut fra den kooperative bevegelsen. Partiet stiller ikke egne kandidater til parlamentsvalg, men stiller kandidater i sammen med Det britiske arbeiderpartiet. Da partiet er en politisk arm av kooperasjonen må alle medlemmer av partiet være medlemmer av den kooperative bevegelsen. De som ønsker å stille til valg må også være medlem av Det britiske Arbeiderpartiet. Ed Balls, som representerer partiet, ble den 28. juni 2007 skole- og barneminister i Gordon Browns nye regjering.
29. september

Navnedag

Mikael, Mikal, Mikkel, Michael. Til navnedagen, se helligdager nedenfor.
Semicyclus

Utseende

Passalidae er middelsstore til store, avlange, litt flate, blanke, brunrøde til svarte biller. Kjevene er velutviklede, fasettøynene nokså små, antennene mer eller mindre C-formede. Pronotum er firkantet, og de jevnbrede dekkvingene har tydelige punktstriper. Denne familien er ganske enhetlig utseendemessig.

Levevis

Artene lever i død ved, i alle fall noen av artene selskapelig, og voksne og larver lever sammen. Dette er nokså uvanlig blant biller.

Utbredelse

Arten lever på Madagaskar.
Primera División 1985–1986

Primera División 1985-86 var den 55. sesongen i spansk fotball siden ligaen ble innført. Sesongen ble innledet 31. august 1985 og avsluttet 20. april 1986. Hugo Sánchez fra Real Madrid ble toppscorer for 2. sesong på rad, med 22 ligamål.  Real Madrid vant sin 21. ligatittel denne sesongen.
Aursøyan

Aursøyan er to øyer som sammen med Måøya, Gårdsøya, og Geitøya utgjør øygruppa Mausund i Frøya kommune i Trøndelag.
Aursøyan består av Lille- og Store-Aursøy, men øyene omtalles i dagligtale som «Aursøya». Lille- og Store-Aursøya er knyttet sammen med bru. Lille Aursøya er knyttet sammen med Måøya via «Aursøybrua» som ble åpnet i 1979.
Flukten fra Dakar

Handling

MS «Lidvard» fraktet korn fra Vietnam til Dakar i Senegal dit den kom 30. mai 1940.
Båten ble umiddelbart holdt tilbake av styresmaktene sammen med åtte andre norske. Etter over ett år, den 27. juli 1941, flyktet båten fra Dakar til Freetown i Sierra Leone der britene tok imot.

Produksjonen

Noen av eksteriørene er fra Dakar der franske H. C. Bonnere og Bernhard Daillancourt hjalp til. Ellers er opptakene fra Oslofjorden og Norsk Film A/S sine lokaliteter på Jar. Odd Rohde var produksjonsassistent og Frank Menskau lysmester, mens Arne Holm stod for lyden. Gjennomgangsmelodien «Dakar-valsen» var skrevet av Gunnar Sønstevold med tekst av Julius Hougen.
Den var fremført av skuespilleren Stig Egede-Nissen. Selve skipet M/S Lidvard ble brukt i enkelte scener,
i det vesentlige var det søsterskipet M/S «Svalbard» som ble brukt.

Medvirkende

Skipets mannskap i 1941 er med i filmen: Nikolai Fredrik Lindtner er kaptein, skuespiller Kåre Wicklund  spiller førstestyrmann Kaare Sidselrud, Alf G. Henriksen og Karl Haraldstad er styrmenn, Johan Karlsen er med, mens Bjarne Smørdal jobbet i maskinen. Av skuespillere som var med nevnes Stig Egede-Nissen i maskinen,
Knut Wigert, en filmdebuterende Per Christensen og Eugen Skjønberg.  Arlette Sauvage spilte en syngende bartenderske, som forøvrig  ikke var med i de virkelige hendelser.
Unix-filosofien

Unix-filosofien er et sett med kulturelle normer og filosofiske tilnærmelser som ble utviklet av Ken Thompson, og som forsvarer minimalistisk og modulær programvareutvikling. Filosofien er basert på efaringene til ledende utviklere av operativsystemet UNIX. Tidlige utviklere av UNIX bragte modularitet og gjenbrukbarhet inn i programvarepraksisen og i utviklingsverktøyene. Over tid oppstod det et sett med kulturelle normer som ble viktig for utviklingen av UNIX selv.
Unix-filosofien legger vekt på å lage enkle, korte, klare, modulære og utvidbare kodeeksempler, som kan utvides av andre utviklere enn deres skapere. Unix-filosofien støtter et modulært design fremfor et monolittisk design.
Utendørshåndball

Utendørshåndball er en type håndball som ble spilt utendørs til forskjell fra den i dag helt dominerende håndballen som spilles innendørs.
Da håndball for første gangen var med i OL under lekene i Berlin 1936 var det utendørshåndball med 11-mannslag som ble spilt. I 1938 ble både det første verdensmesterskapet i utendørshåndball og det første verdensmesterskapet i håndball innendørs arrangert. Begge turneringene fant sted i Berlin. Tyskland, og senere Vest-Tyskland og Øst-Tyskland, dominerte utendørshåndballen. Mot slutten av 1960-årene og begynnelsen av 1970-årene tapte sporten raskt sin popularitet til fordel for innendørshåndballen og det siste verdensmesterskapet ble spilt i 1966, men kun seks deltakerland. I 1972 kom håndballen tilbake til OL men nå handlet det om innendørshåndball.
Landgraff & Flintab Vekter

Landgraff & Flintab Vekter AS er en norsk leverandør av vekter og vektsystemer til norsk næringsliv. Selskapet har 25 medarbeidere i Norge. Hovedkontor ligger på Skedsmokorset mellom Oslo og Gardermoen. Selskapet har avdelingskontorer i Tromsø, Ålesund og Kristiansand. Selskapet startet i 1971 som distributør. Som eneste firma i Norge produserer Landgraff & Flintab Vekter egne vekter med tilhørende datasystemer.